จับตาเช็คเด้งส่งสัญญาณเพิ่ม
ธปท.เผยเช็คเด้งในเดือน ธ.ค. 2558 ส่งสัญญาณเพิ่มขึ้นเมื่อเทียบกับเดือนก่อนหน้า
15 ม.ค. 2559

ธปท.เผยเช็คเด้งในเดือน ธ.ค. 2558 ส่งสัญญาณเพิ่มขึ้นเมื่อเทียบกับเดือนก่อนหน้า
ปริมาณเช็คคืนไม่มีเงินหรือเช็คเด้งเมื่อเทียบกับเดือนก่อนหน้า เริ่มมีสัญญาณเพิ่มขึ้นเป็นเดือนที่สองติดต่อกัน โดยธนาคารแห่งประเทศไทย (ธปท.) รายงานว่า เดือน ธ.ค. 2558 มีปริมาณเช็คเด้ง 6.3 หมื่นใบ ลดลงจากเดือนก่อนหน้า 5,015 ใบ หรือ 7.3% แต่มีมูลค่าเช็คเด้ง 9,460 ล้านบาท เพิ่มขึ้น 50 ล้านบาท หรือ 0.5% ขณะที่เดือน พ.ย. 2558 มีมูลค่าเช็คเด้งเพิ่มขึ้นจากเดือนก่อนหน้า 570 ล้านบาท หรือ 6.45% สะท้อนสัญญาณที่เพิ่มขึ้นของมูลค่าเช็คเด้งตามการชะลอตัวของเศรษฐกิจ
ขณะที่ยอดเรียกเก็บเงินตามเช็คทั่วประเทศ ล่าสุด ณ สิ้นเดือน ธ.ค. 2558 ที่ผ่านมา ว่า มีปริมาณเช็คเรียกเก็บรวมทั้งสิ้น 5.8 ล้านใบ ลดลงจากเดือนก่อนหน้า 1.6 แสนใบ หรือ 2.7% โดยเช็คทั้งหมดมีมูลค่ารวม 3.3 ล้านล้านบาท เพิ่มขึ้น 3 แสนล้านบาท หรือ 9.9% จากเดือนก่อนหน้า
ทั้งนี้ เช็คเด้งดังกล่าวเป็นเช็คในเขตกรุงเทพฯ และปริมณฑลมากที่สุด 3.3 หมื่นใบ มูลค่า 5,870 ล้านบาท รองลงมาเป็นเช็คเด้งข้ามเขตจังหวัด 2 หมื่นใบ มูลค่า 1,800 ล้านบาท และเช็คเด้งในเขตภูมิภาค 9,994 ใบ มูลค่า 1,790 ล้านบาท
อย่างไรก็ตาม สัดส่วนปริมาณเช็คเด้งทั้งหมดเทียบกับปริมาณเช็คเรียกเก็บรวม ยังคงลดลงจาก 1.2% เหลือ 1.1% ของปริมาณเช็คเรียกเก็บรวม ส่วนมูลค่าเช็คเด้งยังมีสัดส่วนเท่าเดิมที่ 0.3% ของมูลค่าเช็คเรียกเก็บรวม และเช็คที่ใช้กันในระบบส่วนใหญ่ 99.3% เป็นเช็คที่มีมูลค่าต่ำกว่า 10 ล้านบาท
สำหรับมูลค่าเช็คปี 2558 พบว่า เดือน ม.ค. มีมูลค่าเช็คเด้ง 9,070 ล้านบาท เดือน ก.พ. 8,040 ล้านบาท เดือน มี.ค. 1.07 หมื่นล้านบาท เดือน เม.ย. 9,400 ล้านบาท เดือน พ.ค. 8,470 ล้านบาท เดือน มิ.ย. 1.04 หมื่นล้านบาท เดือน ก.ค. 9,610 ล้านบาท เดือน ส.ค. 9,670 ล้านบาท เดือน ก.ย. 9,260 ล้านบาท เดือน ต.ค. 8,840 ล้านบาท เดือน พ.ย. 9,410 ล้านบาท และล่าสุดเดือน ธ.ค. 9,460 ล้านบาท
อย่างไรก็ดี เช็คเด้งเดือน ธ.ค.เมื่อเทียบกับช่วงเดียวกันปีก่อน ปริมาณลดลง 1.2 หมื่นใบ หรือ 16.4% และมูลค่าลดลง 910 ล้านบาท หรือ 8.8%